Tinkas

miniatiūra|Dekoratyvinio tinko lyginimas

Tinkas – tam tikrų medžiagų skiedinio sluoksnis, kuriuo dengiamas statybinių konstrukcijų paviršius, siekiant apsaugoti nuo kenksmingo atmosferos, agresyvių cheminių medžiagų, jonizuojančiosios spinduliuotės, gaisro, drėgmės poveikio, mažinti jo šilumos, garso laidumą. Užkrėstas į reikiamą vietą ir išlygintas, tinko sluoksnis sukietėja – taip išlyginami, apsaugomi ir apdailinami konstrukcijų paviršiai.

 Taikymo sritys 

Pagal įrengimo būdą, tinkas gali būti monolitinis, kai klojamas šlapiuoju būdu, ir surenkamasis (sausasis), kai ant paviršių montuojamos gipskartonio plokštės, pagamintos iš pusvandenio gipso su užpildais, supresuotais tarp kartono lakštų. Monolitinis tinkas klojamas keliais 10–26 mm storio sluoksniais ant paruošto paviršiaus (sudrėkinto, pašiurkštinto, apkalto balanomis, apdoroto smėliasraučiu aparatu). 

Priklausomai nuo tinko skiedinio naudojimo sąlygų – vidaus patalpose ar lauke – pasirenkamos atitinkamos statybinės medžiagos. Sausų patalpų vidaus apdailai naudojamas paprastasis tinkas, kurio mišinio pagrindą sudaro cementas, kalkės, kalkės su cementu, kalkės su gipsu, kalkės su moliu. Taip pat interjeruose, kaip ir išorės darbams, naudojamas  dekoratyvusis tinkas, suteikiantis pageidaujamą estetinį efektą. Drėkstančiose patalpose klojamas vandeniui nelaidus tinkas, triukšmingose – akustinis tinkas. Paprastuoju tinku apdorotas išdžiūvęs paviršius dar dengiamas gruntu, glaistu, dažais, klijuojamas apmušalais, apdailos plytelėmis. Dekoratyviuoju tinku dengto paviršiaus papildomai dailinti paprastai nereikia. 

 Skiedinio paruošimas, tinkavimas 

Tinkavimo mišinys gali būti paruošiamas darbo vietoje, sumaišant sausus komponentus su vandeniu, bet yra ir tokių, kurių nereikia maišyti, nes tiekiami glaistų pavidalu. Toks tinkas gaminamas iš dolomitinių arba karbonatinių miltų. Rišiklis paprastai yra polimeras, kuris yra akrilo rūgšties darinys. Nuo tradicinio tinko skiriasi didesniu plastiškumu. Tinkamas naudoti sudėtingesnėmis sąlygomis: ant lengvai judančių arba įkaistančių paviršių.Radosław Murat. 4 rodzaje gładzi. Czym gładź gipsowa różni się od cementowej, wapiennej i polimerowej 2013

Dekoratyvinis tinkas – apdailos produktas, paviršiui suteikiantis matiškumą, išraiškingą tekstūrą, blizgesį ir kitas dekoratyvines savybes. Priklausomai nuo to, kokioje aplinkoje ir ant kokio pagrindo dengiamas tinkas, skiriasi jo cheminės savybės, atsparumas, ilgaamžiškumas, estetinis rezultatas. Tinkui papildomų savybių suteikia  įvairūs sukibimą didinantys priedai, kartu padedantys ilgiau išsaugoti pirminę išvaizdą. Jo skiedinio mišiniui naudojamas spalvotasis arba baltasis cementas, kalkės, pigmentai, kvarco arba marmuro smėlis ir kvarco, marmuro, granito, dolomito 0,3–15 mm dydžio grūdeliai (pvz., teracas). Paviršiaus faktūrą lemia klojimo būdas ir tolesnis apdorojimas: skiedinio taškymas šluotele arba šepečiu, paviršiaus volavimas specialiu voleliu, lyginimas ir braukymas tam tikra brauktuve ir kt.

Pagal tinkavimo technologiją, skiriami kelių tinko sluoksnių (iki trijų) klojimo būdai. Paruošiamasis sluoksnis daromas 3–7 mm storio iš skystesnio skiedinio, išlyginamasis (pagrindinis) – iki 10 mm storio iš tirštesnio skiedinio, dengiamasis (trečiasis) – 2–3 mm storio iš tirštesnio su smulkesniu užpildu skiedinio. 

Pagal tinkavimo būdą, skiedinys ant paviršių gali būti paskleidžiamas rankiniu: užkrečiamas mente, bertuve, kaušu, užtepamas mente, trintuve, pusbraukte, užtrinamas trintuve. Tinkavimo darbai atliekami sparčiau, naudojant skysto tinko purškimo aparatą. Tinko skiediniui pagaminti dažniausiai pasirenkamas iš anksto iš reikiamų komponentų paruoštas sausasis tinko mišinys. Tinkavimo agregatą sudaro maišyklė, siurblys, kompresorius. Į jo bunkerį sausasis tinko skiedinys gali būti supilamas iš maišų arba tiekiamas pneumatiniu būdu iš siloso talpyklos. Sumaišytas su vandeniu iki reikiamos konsistencijos, žarnomis tiekiamas į darbo vietą, kur purškiamas ant paruošto paviršiaus. Užkrėstas tinko skiedinys išlyginamas rankiniu būdu (braukte, pusbraukte, tinkuotojo liniuote), užtrinamas rankine trintuve arba specialia mašinėle. Naudojant purškimo techniką, ekonomiškiau paskirstomas produktas, užtikrinamas tolygesnis ir vientisesnis padengimas.

 Šaltiniai 

Kategorija:Statybinės medžiagos